
COVID-19 elleni védőoltások kapcsán szerzett tapasztalatok Idiopathiás Inflammatoricus Myopathiás betegek körében



Bevezetés:Az idiopathiás inflammatorikus myopathiák (IIM) heterogén autoimmun betegségek,melyek a harántcsíkolt izmok immun-mediált gyulladásával, jellegzetes bőrtünetekkel és belső szervi érintettséggel járnak. A szakirodalomban jelenleg kevés az adat a COVID-19 elleni vakcinák hatékonyságáról IIM–es betegekben.
Módszerek: Munkánk során célunk volt felmérni, a Debreceni Egyetem, Klinikai Immunológiai Tanszék által gondozott IIM betegeknél a COVID-19 elleni védőoltások beadásának gyakoriságát, az oltási szövődményeket, az oltást követően kialakult antitest válasz mértékét és ezek lehetséges kapcsolatát az alapbetegséggel és az alkalmazott terápiával. Vizsgálatunk
során kérdőívek és a betegdokumentációs rendszer használata mellett komplex laboratóriumi, immunszerológiai vizsgálatokat, SARS-CoV-2 antitest titer meghatározást végeztünk az oltást követő szerológiai státusz és betegségaktivitás megítélése céljából.

Eredmények: Összesen 101 beteget vontunk be a vizsgálatba. 2021.06.01-ig a betegeink 68,75%-a kapott oltást, 73,5%-uk mRNS típusú vakcinát. Hospitalizációt igénylő oltási reakciót nem észleltünk. A védőoltást nem kapott betegek 34,5%-a nem kérte az oltást, mert félt annak káros hatásaitól. Az oltott betegek 86%-a vált szeropozitívvá, a Pfizer-BioNTech oltást
követően szignifikánsan magasabb tüskefehérje elleni antitest titert mértünk az egyéb oltásokhoz viszonyítva (186.07 U/ml vs. 81.14 U/ml; p<0,001). A szteroid terápiában részesülő betegek oltást követő antitest válasza kisebb volt a kezelésben nem részesülőkhöz viszonyítva (100.27 U/ml vs. 165,9 U/ml; p=0,009). Oltást követő nagyobb fertőzést a vizsgálati periódusban nem észleltünk. Egy beteg esetében az oltást követően novum anti-EJ pozitivitás és súlyos ILD alakult ki, ami az immunszupresszív kezelés módosítását igényelte.
Megbeszélés: Eredményeink alapján az IIM-es betegek COVID elleni vakcinációja rövid távonjelentős mellékhatást nem okozott, a betegek döntő többsége szeropozitívvá vált. Az oltási hajlandóság fokozása érdekében tanszékünkön beteg edukációs tájékoztatót készítettünk, aminek használatával reményeink szerint a súlyos COVID-19 infekciók csökkenése várható.



